Document ID: 32012D0288

DEĊIŻJONI TA’ IMPLIMENTAZZJONI TAL-KUMMISSJONI
tal-1 ta’ Ġunju 2012
li tawtorizza t-tqegħid fis-suq tal-Gamma-Ċiklodestrina bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill
(notifikata bid-dokument numru C(2012) 3496)
(It-test bil-Ġermaniż biss huwa awtentiku)
(2012/288/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar l-ikel il-ġdid u l-ingredjenti tal-ikel il-ġdid (1), u b’mod partikolari l-Artikolu 7 tiegħu,
Billi:
(1)
Fis-26 ta’ Frar 2010, il-kumpanija Wacker Chemie GmbH għamlet talba lill-awtoritajiet kompetenti tal-Irlanda biex tqiegħed fis-suq il-γ-Ċiklodestrina bħala ingredjent ġdid tal-ikel. Il-Gamma-Ċiklodestrina hija karboidrat diġestibbli li jiġi miżjud mal-ikel.
(2)
Fid-9 ta’ Lulju 2010, il-korp kompetenti Irlandiż għall-analiżi tal-ikel ħareġ ir-rapport ta’ valutazzjoni preliminari tiegħu. F’dan ir-rapport huwa wasal għall-konklużjoni li l-kumpanija Wacker Chemie GmbH kienet ipprovdiet biżżejjed informazzjoni biex jiġi awtorizzat it-tqegħid fis-suq ta’ γ-Ċiklodestrina bħala ingredjent ġdid tal-ikel.
(3)
Il-Kummissjoni għaddiet ir-rapport ta’ valutazzjoni preliminari lill-Istati Membri kollha fid-19 ta’ Lulju 2010.
(4)
Fi żmien il-perjodu ta’ 60 jum stipulat fl-Artikolu 6(4) tar-Regolament (KE) Nru 258/97 tqajmu oġġezzjonijiet raġunati skont dik id-dispożizzjoni. B’mod partikolari, tqajmu oġġezzjonijiet li jirrigwardaw l-assorbiment ta’ vitamini li huma solubbli fix-xaħam. Skont id-dispożizzjonijiet tal-Artikolu 7(1), tinħtieġ Deċiżjoni ta’ Implimentazzjoni tal-Kummissjoni li tqis l-oġġezzjonijiet imressqa. Spjegazzjonijiet addizzjonali min-naħa tal-applikant ikkalmaw dan it-tħassib għas-sodisfazzjon tal-Istati Membri u l-Kummissjoni.
(5)
Iż-żieda intenzjonali tal-γ-ċiklodestrina mal-ikel għal skopijiet teknoloġiċi taqa’ fl-ambitu tar-Regolament (KE) Nru 1333/2008 tal-Parlament Ewropew u tal-Kunsill tas-16 ta’ Diċembru 2008 dwar l-addittivi tal-ikel (2) u għandha tiġi awtorizzata skont dak ir-Regolament.
(6)
Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Il-Gamma-Ċiklodestrina kif speċifikata fl-Anness tista’ titqiegħed fis-suq bħala ingredjent ġdid tal-ikel.
Artikolu 2
Id-deżinjazzjoni ta’ γ-Ċiklodestrina awtorizzata b’din id-Deċiżjoni dwar l-ittikkettjar tal-oġġetti tal-ikel li fihom dan l-addittiv ikun “Gamma-ċiklodestrina” jew “γ-ċiklodestrina”
Artikolu 3
Din id-Deċiżjoni hija indirizzata lil Wacker Chemie AG, Hanns Seidel Platz 4, 81737 München, Germany.
Magħmul fi Brussell, l-1 ta’ Ġunju 2012.

Labels: 0
3
17